CELEX: 32019D0529(04)
Language: mt
Date: 2019-05-22 00:00:00
Title: Deċiżjoni ta’ Implimentazzjoni tal-Kummissjoni tat-22 ta’ Mejju 2019 dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem kif imsemmi fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill — “Cârnaţi de Pleşcoi” (IĠP)

29.5.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 185/14
               
            
         DEĊIŻJONI TA’ IMPLIMENTAZZJONI TAL-KUMMISSJONI
         tat-22 ta’ Mejju 2019
         dwar il-pubblikazzjoni f’Il-Ġurnal Uffiċjali tal-Unjoni Ewropea tal-applikazzjoni għar-reġistrazzjoni ta’ isem kif imsemmi fl-Artikolu 49 tar-Regolament (UE) Nru 1151/2012 tal-Parlament Ewropew u tal-Kunsill
         “Cârnaţi de Pleşcoi” (IĠP)
         (2019/C 185/09)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta' Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 50(2)(a) tiegħu,
         Billi:
         
                     (1)
                  
                  
                     Ir-Rumanija bagħtet applikazzjoni lill-Kummissjoni għall-protezzjoni tal-isem “Cârnaţi de Pleşcoi” skont l-Artikolu 49(4) tar-Regolament (UE) Nru 1151/2012.
                  
               
                     (2)
                  
                  
                     F’konformità mal-Artikolu 50 tar-Regolament (UE) Nru 1151/2012, il-Kummissjoni vvalutat dik l-applikazzjoni u kkonkludiet li tissodisfa r-rekwiżiti stabbiliti f’dak ir-Regolament.
                  
               
                     (3)
                  
                  
                     Sabiex tippermetti t-tressiq ta’ avviżi ta’ oppożizzjoni f’konformità mal-Artikolu 51 tar-Regolament (UE) Nru 1151/2012, jenħtieġ li d-dokument uniku u r-referenza għall-pubblikazzjoni tal-ispeċifikazzjoni tal-prodott imsemmijin fl-Artikolu 50(2)(a) ta’ dak ir-Regolament jiġu ppubblikati għall-isem “Cârnaţi de Pleşcoi” f’Il-Ġurnal Uffiċjali tal-Unjoni Ewropea,
                  
               IDDEĊIEDIET KIF ĠEJ:
         
            Artikolu Uniku
            Id-dokument uniku u r-referenza għall-pubblikazzjoni tal-ispeċifikazzjoni tal-prodott imsemmijin fl-Artikolu 50(2)(a) tar-Regolament (UE) Nru 1151/2012 għall-isem “Cârnaţi de Pleşcoi” (IĠP) jinsabu fl-Anness ta’ din id-Deċiżjoni.
            F’konformità mal-Artikolu 51 tar-Regolament (UE) Nru 1151/2012, il-pubblikazzjoni ta’ din id-Deċiżjoni għandha tagħti d-dritt ta’ oppożizzjoni għar-reġistrazzjoni tal-isem imsemmi fl-ewwel paragrafu ta’ dan l-Artikolu fi żmien tliet xhur mid-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea.
            
         
         
            Magħmul fi Brussell, it-22 ta’ Mejju 2019.
            
               
                  Għall-Kummissjoni
               
               Phil HOGAN
               
                  Membru tal-Kummissjoni
               
            
         
         
            (1)  ĠU L 343, 14.12.2012, p. 1.
      
      
         
            ANNESS
            DOKUMENT UNIKU
            “CÂRNAŢI DE PLEŞCOI”
            
               Nru tal-UE: PGI-RO-02174 – 4.7.2016
            
            
               DOP ( ) IĠP ( X )
            
            1.   Isem/Ismijiet
            
            “Cârnaţi de Pleşcoi”
            2.   Stat Membru (jew pajjiż terz)
            
            Ir-Rumanija
            3.   Deskrizzjoni tal-prodott agrikolu jew tal-oġġett tal-ikel
            
            3.1.   Tip ta' prodott
            
            Klassi 1.2. Prodotti tal-laħam (imsajra, immellħa, affumikati, eċċ.)
            3.2.   Deskrizzjoni tal-prodott li għalih japplika l-isem f'(1)
            
            Il-“Cârnați de Pleșcoi” huwa zalzett affumikat tal-laħam tal-muntun u taċ-ċanga. Il-prodott għandu jkollu proporzjon minimu ta' 55 % laħam tal-muntun u proporzjon massimu ta' 45 % laħam taċ-ċanga. Fil-ħarifa u fix-xitwa, il-laħam tal-muntun jista' jiġi sostitwit b'laħam tal-mogħoż sa proporzjon massimu ta' 10 %, bla ma dan jibdel il-karatteristiċi organolettiċi b'mod sinifikanti.
            Il-“Cârnați de Pleșcoi” jiġi prodott u kummerċjalizzat f'żewġ forom: affumikat jew imnixxef u affumikat fil-kesħa.
            Iż-żewġ tipi ta' “Cârnați de Pleșcoi” fihom il-bżar aħmar qawwi li jagħtihom togħma pikkanti. Il-prodott għandu qoxra nadifa, lixxa u li ma twaħħalx, u meta jinqata', is-sezzjoni, is-sezzjoni trasversali jkollha konsistenza uniformi, densa u omoġenja, kemm fit-truf kif ukoll fiċ-ċentru.
            Karatteristiċi fiżiċi u kimiċi
            Il-“Cârnați de Pleșcoi” affumikat għandu dawn il-karatteristiċi li ġejjin:
            
                        —
                     
                     
                        forma ċilindrika,
                     
                  
                        —
                     
                     
                        tawwali (tul individwali ta' bejn 15 u 18 cm),
                     
                  
                        —
                     
                     
                        piż ta' bejn 40 u 50 g,
                     
                  
                        —
                     
                     
                        kontenut massimu ta' ndewwa ta' 60 %,
                     
                  
                        —
                     
                     
                        kontenut massimu ta' xaħam ta' 35 %,
                     
                  
                        —
                     
                     
                        kontenut minimu ta' proteini ta' 14 %,
                     
                  
                        —
                     
                     
                        kontenut massimu ta' melħ ta' 4,5 %.
                     
                  Il-“Cârnați de Pleșcoi” imnixxef u affumikat fil-kesħa għandu dawn il-karatteristiċi li ġejjin:
            
                        —
                     
                     
                        forma ċatta,
                     
                  
                        —
                     
                     
                        tawwali (tul individwali ta' bejn 15 u 18 cm),
                     
                  
                        —
                     
                     
                        piż ta' bejn 25 u 40 g,
                     
                  
                        —
                     
                     
                        kontenut massimu ta' ndewwa ta' 40 %,
                     
                  
                        —
                     
                     
                        kontenut massimu ta' xaħam ta' 38 %,
                     
                  
                        —
                     
                     
                        kontenut minimu ta' proteini ta' 14 %,
                     
                  
                        —
                     
                     
                        kontenut massimu ta' melħ ta' 4,5 %.
                     
                  Karatteristiċi organolettiċi
            Togħma u riħa: togħma pjaċevoli, ftit pikkanti, kemxejn mielħa, karatteristika tal-laħam tal-muntun u tat-taħlita tal-ħwawar użati (tewm, bżar aħmar qawwi, sagħtar). Kulur: kannella-ħamrani ċar għall-varjetà tal-prodott affumikat u kannella skur għall-varjetà tal-prodott imnixxef u affumikat fil-kesħa.
            Dehra mal-qtugħ: dehra bħal dik ta' mużajk, mingħajr ċapep ta' xaħam u mingħajr toqob; preżenza evidenti ta' bżar aħmar.
            3.3.   Għalf (għall-prodotti li joriġinaw mill-annimali biss) u materja prima (għall-prodotti pproċessati biss)
            
            Il-materja prima u l-ingredjenti użati fil-produzzjoni tal-“Cârnați de Pleșcoi” huma dawn: laħam tal-muntun/tal-mogħoż u ċanga, brodu tal-għadam ippreparat minn għadam tal-muntun/tal-mogħoż u taċ-ċanga, kisi naturali magħmul mill-intestini tal-muntun, u ħwawar (tewm, bżar aħmar, sagħtar).
            3.4.   Passi speċifiċi tal-produzzjoni li jridu jsiru fiż-żona ġeografika ddefinita
            
            Il-passi kollha tal-proċess tal-produzzjoni tal-“Cârnați de Pleșcoi” għandhom isiru fiż-żona ġeografika ddefinita. Il-proċess tal-produzzjoni jinkludi l-passi speċifiċi li ġejjin: il-preparazzjoni tal-materja prima jew tal-ingredjenti, it-tqattigħ u d-dissussar tal-laħam magħżul, l-ikkapuljar, it-taħlit, il-mili fil-kisi naturali magħmul mill-intestini tal-muntun, it-tnixxif u l-affumikazzjoni.
            3.5.   Regoli speċifiċi dwar it-tqattigħ, it-taħkik, l-ippakkjar, eċċ.
            
            —
            3.6.   Regoli speċifiċi dwar it-tikkettar
            
            It-tikketti tal-IĠP “Cârnați de Pleșcoi” għandhom dejjem jinkludu dan li ġej:
            
                        —
                     
                     
                        l-isem tal-prodott, jiġifieri “CÂRNAȚI DE PLEȘCOI”, segwit bil-kliem “Indica Geografice Protejată” (Indikazzjoni Ġeografika Protetta) jew l-akronimu IGP (IĠP),
                     
                  
                        —
                     
                     
                        it-tip tal-prodott (affumikat jew imnixxef u affumikat fil-kesħa),
                     
                  
                        —
                     
                     
                        il-logo tal-korp ta' spezzjoni u ta' ċertifikazzjoni.
                     
                  4.   Definizzjoni fil-qosor taż-żona ġeografika
            
            Iż-żona ġeografika hija magħmula mit-territorji tal-muniċipalitajiet ta' Berca, Săpoca, Cernătești, Mărăcineni u l-belt ta' Buzău.
            5.   Rabta maż-żona ġeografika
            
            Ir-reputazzjoni tal-“Cârnați de Pleșcoi” ġejja mill-fatt li dan huwa prodott tradizzjonali manifatturat fir-reġjun. Peress li l-produzzjoni u l-bejgħ taz-zalzett kienu s-sors ewlieni ta' dħul għall-komunitajiet lokali ta' Pleșcoi, ir-riċetta u l-ħila artiġjanali ġew mgħoddija minn ġenerazzjoni għall-oħra.
            It-tradizzjoni tat-trobbija tan-nagħaġ, tal-mogħoż u tal-baqar fir-reġjun ta' Buzău hija dovuta għat-topografija tar-reġjun (li tinkludi muntanji, għoljiet u pjanuri) u għall-pożizzjoni tagħha fil-kurvatura tal-Karpazji. Din il-kombinazzjoni toħloq sensiela ta' sfumaturi klimatiċi speċifiċi għal din iż-żona ta' muntanji, għoljiet u pjanuri, u tistagħnhom bi bwar u mergħat li huma idonei għal kull tip ta' erbivoru.
            Il-“Cârnați de Pleșcoi” huwa distint minn zalzett ieħor tal-istess kategorija minħabba t-togħma speċifika tiegħu, li tirriżulta mill-kombinazzjoni tal-ingredjenti, jiġifieri l-laħam tal-muntun/mogħoż u taċ-ċanga, il-bżar aħmar qawwi, il-melħ (taħlita tas-salumerija), it-tewm u s-sagħtar. It-togħma pikkanti tal-“Cârnați de Pleșcoi” tirriżulta mit-taħlita ta' tewm, bżar aħmar qawwi u sagħtar. Għalhekk, l-identità u l-ispeċifiċità tat-togħma tiegħu huma rikonoxxuti u inkonfondibbli fit-territorju tar-Rumanija kollha.
            Il-brodu tal-għadam jiġi miżjud mat-taħlita ta' laħam, ħwawar u melħ (taħlita tas-salumerija). Imbagħad, wara l-perjodu ta' maturazzjoni, il-prodott jiġi affumikat bl-injam iebes.
            Il-“Cârnați de Pleșcoi” huwa distint minn zalzett ieħor bis-saħħa tat-taħlita ta' prattiki deskritti hawn taħt li huma pjuttost karatteristiċi tar-riċetta u jikkontribwixxu direttament għall-proprjetajiet organolettiċi u fiżikokimiċi tal-prodott.
            Sabiex jinkiseb il-“Cârnați de Pleșcoi” affumikat, il-prodott jiġi affumikat għal bejn sagħtejn u tliet sigħat f'temperatura ta' bejn 50 °C u 80 °C (affumikazzjoni fis-sħana), sakemm isir lewn kannella-ħamrani ċar.
            Għall-“Cârnați de Pleșcoi” affumikat, l-istadju tal-affumikazzjoni jitqies bħala lest ladarba l-kisi taz-zalzett, meta jintmess, jipproduċi ħoss tipiku ta' membrana mnixxfa.
            Sabiex jinkiseb il-“Cârnați de Pleșcoi” imnixxef u affumikat fil-kesħa, il-prodott jiġi affumikat f'temperatura ta' bejn 25 °C u 40 °C (affumikazzjoni fil-kesħa) u wara jumejn jiġi soġġett għall-ewwel ippressar lonġitudinali. Dan jiġi segwit minn stadju ieħor ta' affumikazzjoni li jdum bejn jumejn u tlett ijiem, u mbagħad iz-zalzett jerġa' jiġi ppressat. Skont il-ħiliet artiġjanali lokali mgħoddija minn ġenerazzjoni għall-oħra fil-preparazzjoni ta' dan il-laħam, l-affumikazzjoni tista' tkompli għal bejn jum u jumejn oħra, sakemm iz-zalzett isir lewn kannella-ħamrani skur. L-ippressar manwali taz-zalzett bl-użu ta' lenbuba tal-injam applikat ripetutament fuq it-tul tal-prodott, b'alternanza mal-affumikazzjoni, sabiex jiġi eliminat il-kontenut ta' ilma żejjed, huwa speċifiku għall-prodott imnixxef u affumikat fil-kiesaħ u jagħtih il-forma ċatta u l-konsistenza karatteristika tiegħu.
            Ir-riċetta għall-produzzjoni tal-“Cârnați de Pleșcoi” inżammet mill-popolazzjoni lokali tar-reġjun ta' Pleșcoi-Berca, fejn oriġinat il-leġġenda tal-briganti. Jingħad li sabiex jgħinu lin-nies foqra, dawn il-briganti kienu jisirqu l-merħliet tal-bdiewa sinjuri tal-muntanji li jkunu fi triqthom lejn is-suq ta' Buzău. Mal-għabex ta' filgħaxija, huma kienu jagħmlu z-zalzett u l-laħam imnixxef peress li f'dawk it-temperaturi aktar baxxi kien aktar faċli li jkessħu l-laħam. Il-metodu ta' tħejjija tal-“Cârnați de Pleșcoi” użat mill-briganti ġie adottat min-nies tar-raħal.
            Iz-zalzett kien jiġi prodott f'kull dar u jinħażen bħala riżerva ta' ikel niexef li ma jmurx. Peress li ċertu ammont ta' zalzett kien jiġi kkunsmat fi ftit jiem, dan kien jiġi sempliċiment affumikat, filwaqt li l-bqija kien jiġi mnixxef u maħżun bħala riżerva ta' ikel għal perjodu ta' żmien itwal. B'hekk beda jinkiseb iz-zalzett imnixxef u affumikat fil-kesħa.
            Ir-riċetta li ngħaddiet minn ġenerazzjoni għall-oħra u l-ħiliet tar-residenti (taż-żona ġeografika ddefinita) fit-tħejjija tal-prodott, saħħew il-fama tal-“Cârnați de Pleșcoi” fir-Rumanija u barra mill-pajjiż.
            Dan iz-zalzett kien diġà magħruf fis-sekli XIII u XIV, u speċjalment wara li ġiet stabbilita l-prinċipalità ta' Wallachia taħt it-tmexxija ta' Basarab I (1324 - 1352). F'dak iż-żmien, iz-zalzett kien jinbigħ fil-fiera ta' Drăgaica, fil-post li llum huwa magħruf bħala l-belt ta' Buzău.
            Minħabba l-pożizzjoni ġeografika ta' Buzău u l-fatt li fl-1431 din kienet post doganali, il-fiera kellha aspett kulturali wkoll u kienet il-post idoneu fejn l-abitanti ta' diversi reġjuni setgħu jiskambjaw il-prodotti, it-tradizzjonijiet u d-drawwiet tagħhom.
            Fil-ktieb tiegħu “Istoria jurnalismului din județul Buzău” (L-istorja tal-Ġurnaliżmu fil-Kontea ta' Buzău), iddedikat għall-fiera ta' Drăgaica, il-ġurnalista u l-istoriku Viorel Frâncu kiteb:
            …
            
               “Kull tip ta' negozjant kien jiġi fl-intersezzjoni fejn jiltaqgħu ir-rotot kummerċjali li jgħaqqdu d-Dobroudja ma' Brașov u mat-Transilvanja. Fil-bidu, l-abitanti ta' Muntanea u ta' Ardeal kienu jiskambjaw prodotti taċ-ċereali u tal-annimali; il-festa kellha wkoll konnotazzjoni mistika, marbuta mal-bidu tal-ħsad, u kienet ikkaratterizza b'kull tip ta' ritwali u ċerimonji. Il-fiera feġġet fuq 'l hekk imsejħa ‘rotta tat-transumanza’. sa mill-ewwel attendenzi tagħhom fil-fiera kummerċjali ta' Drăgaica, in-nies bdew iduqu l-kejk tal-ġinġer, il-‘Cârnați de Pleșcoi’, it-‘Tămâioasă de Pietroasele’ …”
            
            …
            Din it-tradizzjoni ma ntilfitx, u l-fiera għadha tiġi organizzata sal-lum. Fil-fatt, il-fiera kummerċjali ta' Drăgaica ssir ġimgħatejn qabel il-festa tat-twelid ta' San Gwann il-Battista (l-24 ta' Ġunju).
            Fl-1890, Buzău kienet magħrufa bħala belt li kellha aktar ħwienet tal-kafè milli toroq, u f'dawk il-ħwienet kien jiġi kkunsmat il-“Cârnați de Pleșcoi”, kif jirrakkonta Constantin Trentea fil-manuskritt tiegħu bl-isem “Tradiția științei de carte în satul Pleșcoi- Buzău 1600-1900” (It-tradizzjoni tal-litteriżmu fir-raħal ta' Pleșcoi-Buzău, 1600-1900), miktub f'Bukarest fl-1975. Dan il-manuskritt jiddeskrivi fid-dettall il-festa tat-28 ta' Awwissu 1924 organizzata mis-soċjetà kulturali “Idealul” tal-muniċipalità ta' Pleșcoi (kontea ta' Buzău) u jispeċifika li din kienet “festa ta' ikel […], fejn ġie mixwi z-zalzett famuż ta' Pleșcoi”.
            Ir-riċetta tal-“Cârnați de Pleșcoi” tissemma' bħala fost l-aktar importanti fil-ktieb ta' Radu Anton Roman “Bucate, vinuri și obiceiuri românești” (Platti, inbejjed u drawwiet Rumeni), ippubblikat minn Paideia fl-2001. Radu Anton Roman kien ġurnalist, kittieb u produttur tat-television; huwa magħruf l-aktar għall-programmi tiegħu dwar it-tisjir tal-ikel.
            Fid-“Dicționar de Vorbe Esențiale” (Dizzjunarju ta' kliem essenzjali) ikkompilat minn Ioan Boldea, li jiffoka fuq ir-riflessjonijiet ewlenin ta' personalitajiet mid-dinja tal-kultura, tax-xjenza u tal-arti, Andrei Pleșu jiddikjara (paġna 219, punt 4803): “Nieħu gost naqra, inħobb id-diskussjoni ta' ideat u qed infittex lil Alla … iżda nħobb ukoll il-‘Cârnați de Pleșcoi’, it-tbaħrid, il-ġobon staġjonat, ix-xalar, il-prostituti u l-imħabba”. Andrei Pleșu huwa kittieb Rumen, esteta, studjuż tal-istorja tal-arti u stilista tal-lingwa Rumena.
            Bejn l-2000 u l-2014, il-mezzi tax-xandir lokali u nazzjonali pproduċew sensiela ta' programmi b'temi differenti biex jippromwovu l-“Cârnați de Pleșcoi”. Il-gastronomija nazzjonali Rumena tinkludi riċetti li fihom il-“Cârnați de Pleșcoi” huwa essenzjali, filwaqt li l-edizzjoni tal-2006 tal-almanakk reġjonali “Renaștera Buzoiană” (Ir-Rinaxximent ta' Buzău) iddedikat paġna wara l-oħra għal dan il-prodott.
            Maż-żmien, il-“Cârnați de Pleșcoi” sar platt popolari fuq l-imwejjed tal-festi tar-Rumeni, u dan wassal għall-organizzazzjoni tal-festival tal-“Cârnați de Pleșcoi” fl-2008, li minn dakinhar baqa' jsir kull sena. F'dan il-Festival isiru diversi tipi ta' kompetizzjonijiet: Miss Oița (Miss nagħġa ċkejkna), kompetizzjoni tal-itwal zalzetta “Cârnaț de Pleșcoi”, kompetizzjoni ta' min jiekol l-aktar “Cârnați de Pleșcoi” bl-isem ta' “Fomilă de Pleșcoi”, eċċ.
            
               Referenza għall-pubblikazzjoni tal-ispeċifikazzjoni
            
            (it-tieni subparagrafu tal-Artikolu 6(1) ta' dan ir-Regolament)
            http://www.madr.ro/docs/ind-alimentara/documentatie-2016/caiet-de-sarcini-carnati-plescoi-2016.pdf